
	  R O M Â N I A
CURTEA DE APEL TÂRGU MUREŞ



BIROUL DE INFORMARE ŞI RELAŢII PUBLICE


									24 octombrie 2019

COMUNICAT DE PRESĂ

	Curtea de Apel Târgu-Mureș continuă, și în acest an, șirul evenimentelor dedicate Zilei Europene a Justiției Civile, aniversată în data de 25 octombrie.
	Ținând seama de experiența anilor trecuți, respectiv de impactul acțiunilor ce s-au înscris în inițiativa „porților deschise”, Curtea de Apel Târgu-Mureș are în vedere, și de această dată, subiecte și activități ce răspund scopului asigurării transparenței actului de justiție. 
Totodată, Curtea de Apel Târgu-Mureș are în vedere importanta componență educațională, din perspectiva cunoașterii modalității de organizare a instanțelor de judecată, a etapelor pe care le parcurge un dosar, a drepturilor și obligațiilor fundamentale ale cetățenilor.
	  Răspunsurile primite până acum la invitațiile lansate pentru acest eveniment, la care vor participa 130 de elevi de gimnaziu și de liceu, confirmă că acțiunile din cadrul Zilei Europene a Justiției Civile reflectă efortul comun de definire a justiției ca spațiu de afirmare a drepturilor cetățenilor, de stabilire și dezvoltare a relației de încredere între cei ce înfăptuiesc actul de justiție, judecătorii, și beneficiarii acestuia, justițiabilii.	
De asemenea, răspunsul primit din partea judecătorilor și avocaților care vor participa la seminarul cu tema „C.E.D.O. - civil”, moderat de doamna expert Roxana Rizoiu, formator la Institutul Național al Magistraturii, este important pentru expunerea de idei și pentru dezbaterile ce avea loc în cadrul acestuia.

	În programul de desfășurare al evenimentului sunt incluse următoarele activități:
· În intervalul orar 900 – 1000,  dezbaterea „Accesul liber la justiție – Mecanisme judiciare” care se va desfășura la sediul Curții de Apel Târgu-Mureș, sala 52, etaj I, fiind adresată cetățenilor;
· În intervalul orar 1000 – 1100, expunerea „Prezentarea generală a instanțelor” și prezentarea-dialog „Drepturile și vârsta ta” – dezbateri care se vor desfășura la sediul Curții de Apel Târgu-Mureș, sala 52, etaj I, fiind adresate elevilor de gimnaziu;
· În intervalul orar 1130 – 1330,  expunerea „Prezentarea generală a instanțelor” și prezentarea-dialog „Drepturile și vârsta ta” – dezbateri care se vor desfășura la sediul Curții de Apel Târgu-Mureș, sala 52, etaj I, fiind adresate elevilor de liceu.

Prezentările vor fi realizate și dezbaterile vor fi moderate de către doamna judecător Liana Gabriela Gheorghiu – judecător desemnat cu atribuții privind educația juridică în școli. Din partea Biroului de Informații și Relații Publice al Curții de Apel Târgu-Mureș, va particia doamna expert Anuța Leontina Lilac.
Dezbaterile adresate elevilor de gimnaziu și de liceu, vor fi adaptate vârstei și nivelului de pregătire al acestora.

· În intervalul orar 900 – 1600, seminarul cu tema „C.E.D.O. - civil”.
Lucrările seminarului se vor desfășura la sediul Curții de Apel Târgu-Mureș, sala 56, etaj II și vor fi moderate de către doamna expert Roxana Rizoiu, formator la Institutul Național al Magistraturii. 
La seminar vor participa judecători și avocați.

· În zilele de 23 octombrie 2019 și 24 octombrie 2019, Curtea de Apel Târgu-Mureș, prin doamna judecător Liana Gabriela Gheorghiu – judecător desemnat cu atribuții privind educația juridică în școli și doamna expert Anuța Leontina Lilac, din cadrul Biroului de Informații și Relații Publice, a desfășurat activități la Școala Gimnazială „Emil Drăgan” din orașul Ungheni și la Liceul Tehnologic din localitatea Band. 
Aceste acțiuni au inclus expunerea „Prezentarea generală a instanțelor” și prezentarea-dialog „Drepturile și vârsta ta”, fiind desfășurate cu participarea unui număr de 120 elevi de gimnaziu și de liceu, precum și a consilierilor educativi de la cele două unități de învățământ.
Inițiativa organizării și desfășurării unor astfel de acțiuni în afara sediului instanței constituie o continuare a demersurilor Curții de Apel Târgu-Mureș, realizate în cadrul programului „Educația juridică în școli” și este destinată elevilor pentru care accesul la eveniemntele dedicate Zilei Europene a Justiției Civile este mai dificil din cauza distanței și a resurselor necesare deplasării.  

